**8) Közmű, környezetvédelmi és egyéb feladatok**

**(Városigazgatóság Főosztály)**

**Városgondnoki feladatok: 721001**

A Fővárosi Biztonsági Iroda végelszámolásával a településüzemeltetéssel kapcsolatos városgondnoki feladatok a 2016. április 1-én átalakult Városigazgatóság Főosztály feladatkörébe kerültek át. Ezen a címen a Katasztrófavédelmi Igazgatóság hivatásos állományú tagjaként szolgáló tűzoltók által ellátott városgondnoki feladatok pénzügyi fedezete szerepel. A városgondnokok meghatározott területeken, körzetben, útvonalon különösen a következőket vizsgálják, illetve ellenőrzik: köztisztaság, takarítás, hó eltakarítás, síkosság mentesítés; eb és egyéb állattartási problémák; reklámhordozók, tiltott plakátok; közlekedést akadályozó közterület-használat, kapcsolatot tartanak a körzetekben élő polgárokkal.

**Patkányirtás ellenőrzése: 726101**

A Nemzeti Népegészségügyi Központ és Budapest Főváros Önkormányzata közötti együttműködési megállapodás meghosszabbításra került 2020. december 31-ig, melynek célja Budapest főváros patkánymentes állapotának ellenőrzése.

**A lakossági nem közművel összegyűjtött szennyvíz ártalmatlanítási költségek támogatása: 811001**

A címen szereplő előirányzat, 10.800 ezer Ft -a lakossági eredetű elszállítandó szennyvíz az FTSZV Kft. által megadott-, becsült mennyisége alapján került megtervezésre.

A központi költségvetés a lakosság számára 100 Ft/m3 támogatást nyújt az elszállított szennyvíz után.

A támogatást a Fővárosi Önkormányzat igényli meg (a „852801 Helyi önkormányzatok működésének általános támogatása” címen van megtervezve), az FTSZV Kft.-nek utalja át, a cég a begyűjtött szennyvíz mennyiségével arányosan, a jogosult lakosság részére kiállított számlákon pedig jóváírja.

**Fővárosi Kertészeti Nonprofit Zrt.: 814101**

A cég feladata alapvetően a zöldfelületek fenntartása, kezelése, a Margitszigeti munkák ellátása. A főbb feladatok a következők:

* Gyep, virág, cserje felületek fenntartása: növényültetés, növényvédelem, öntözés, gyommentesítés, kaszálás, metszés, valamint egyéb fenntartási munkák: zöldhulladék szállítás és elhelyezés, kárelhárítás és egyéb kertészeti munkák;
* Parkfa, sorfa fenntartás: parkfa, sorfa metszése, gallyazása, fakivágás, tuskó eltávolítás, fapótlás, egyéb faápolási munkák, fő- és tömegközlekedési útvonalak melletti fák eseti ápolása;
* Épített elemek fenntartása: kavicsos burkolatok felülterítése gyöngykaviccsal, szórt burkolatok javítása; ivókutak karbantartása; parkberendezési tárgyak javítása, cseréje; játszóterek, sporteszközök karbantartása, biztonságossági vizsgálata; öntőrendszerek, szökőkutak, csobogók karbantartása, javítása; őrzés; egyéb fenntartási munkák: vízesések (Gellérthegyi, margitszigeti), tavak (Városligeti tó, Feneketlen tó), medencék fenntartása;
* Köztisztasági feladatok: pázsittakarítás, szemétkosár ürítés, homokcsere homokozóban, egyéb;
* A kiemelt zöldterületek fenntartásához kapcsolódó mérnöki feladatok, fakataszter, zöldkataszter.

A címen 4.124.354 ezer Ft rendelkezésre áll.

**Kéményseprő-ipari közszolgáltatási feladatok: 815801**

A közszolgáltató feladatai Budapest főváros közigazgatási területén:

* égéstermék-elvezetők ütemezett ellenőrzése, szükség szerinti tisztítása, műszaki felülvizsgálata, törvény szerinti kötelező műszaki vizsgálatok, egylakásos, és egyéb nem lakhatási célt szolgáló ingatlanok égéstermék-elvezetőinek ellenőrzése megrendelés alapján, a műszaki követelményeknek megfelelő szén-monoxidérzékelő felszerelésére és működtetésére vonatkozó kötelezettség teljesítésének, valamint az érzékelő működőképességének ellenőrzése;
* A kötelező közszolgáltatások körébe tartozó kéményseprő ipari nyilatkozatok díjainak korábbi csökkentése, valamint a pótdíj megszüntetése jelentős bevétel kiesést okoz.

A díjemelés korlátja, hogy a jogszabály maximalizálja a közszolgáltatás díját (rezsicsökkentés). A Fővárosi Önkormányzatnak nincs lehetősége arra, hogy a közszolgáltatási díjakat az elvégzett közszolgáltatás arányában növelje, mely szintén jelentős Fővárosi bevételkieséssel és egyben díjkompenzációval jár.

A 2015. évi CCXI. törvény a lakosság számára végzett kéményseprő-ipari tevékenységet - általános szabályként - 2016. július 1-jétől állami közfeladatként határozza meg. Az általános szabályoktól eltérően a Törvény 10. § (1) bekezdése alapján a Főváros úgy döntött, hogy a kéményseprő-ipari közszolgáltatás ellátására kötött szerződés lejártáig biztosítja a közszolgáltatást és vállalja az ezzel járó kötelezettségeket.

A címen előirányzott 1.953.325 ezer Ft összegből 1.535.180 ezer Ft a kompenzáció.

A lakosság számára ingyenesen biztosított kéményseprő-ipari közszolgáltatásból származó bevétel kiesés várhatóan 418.145 ezer Ft, mely a központi költségvetésből lehívható lesz (a Fővárosi Önkormányzat költségvetése a bevételt is tartalmazza).

2018. január 1-jével a Törvény az egylakásos ingatlanok kéményseprő-ipari közszolgáltatásának elvégezését - a korábbi, kötelező felülvizsgálat helyett - megrendelésre írja elő, azonban a Társaság javaslatára a sormunka jellegű feladat a családi házas övezetben továbbra is ellátásra kerül, amennyiben a helyszínen azt az ingatlan tulajdonosa szóban megrendeli.

**FŐKÉTÜSZ likviditási finanszírozási kerete: 815901**

A címen szereplő előirányzat a cég átvilágítását követően, az eredmény függvényében kerülhet felosztásra.

**Közvilágítás: 822701**

A címen tervezett 8.349.384 ezer Ft előirányzat az alábbi feladatokra nyújt fedezetet:

* Várkapitányság Nonprofit Zrt. (korábban Várgondnokság) részére 25.068 ezer Ft, ebből: a Várkert Bazár (Budavári Palota nélküli) díszvilágításának éves költségére 6.055 ezer Ft, a díszvilágítási berendezések üzemeltetésére 19.013 ezer Ft;
* BDK finanszírozására 8.324.316 ezer Ft, melyből 4.060.508 ezer Ft a közvilágítási áramdíjra.

**Vízrendezés: 822801**

A Fővárosi Önkormányzat és a Fővárosi Csatornázási Művek Zrt. között 1997-ben létrejött „Ár és belvízvédekezéssel kapcsolatos megbízási szerződés” alapján az ár- és belvízvédelmi fenntartási munkákra az FCSM által benyújtott fenntartási tervben szereplő feladatok elvégzésére a címen szereplő 605.000 ezer Ft összeg nyújt fedezetet. A címen szerepel továbbá 559.731 ezer Ft, mely a Budapest vízgazdálkodási helyzete, állapotfelmérő vizsgálatok fedezetére szolgál.

**Temetőfenntartás: 822901**

A 563.400 ezer Ft előirányzat az alábbi feladatokra nyújt fedezetet:

* 2.500 ezer Ft díszsírhelyek adományozására a Fiumei úti Sírkertben a Nemzeti Örökség Intézetével kötött megállapodás alapján;
* a Budapesti Temetkezési Intézet ZRt-vel kötött közszolgáltatási szerződések alapján összesen 560.900 ezer Ft, melyből:
	+ - * + 20.473 ezer Ft emlékparcellák, emlékkertek és díszsírhelyek gondozására a főváros köztemetőiben;
				+ 2.000 ezer Ft díszsírhelyek adományozására a Fővárosi Önkormányzat által fenntartott köztemetőkben;
				+ 513.427 ezer Ft temetőfenntartás támogatására, kegyeleti közszolgáltatások kompenzációjára, továbbá 25.000 ezer Ft a dolgozók munkakörülményeinek javítására.

**FKF NZrt. közterület tisztántartási feladatok: 823001**

A 8.865.913 ezer Ft előirányzott kompenzáció támogatja többek között: a téli síkosság-mentesítést (gépi és kézi úttisztítás, téli hómunka), a közterületek, a közjárdák, a közlépcsők, a kerékpárutak, a szegély melletti folyókák takarítását kézi- és speciális kisgépekkel, a lakossági aluljárók takarítását, valamint az épületek, építmények takarítását (plakát és falfirka eltávolítást), a hídmosást, alagútmosást.

A rendszeres napi úttisztítási feladatokon túlmenően kiemelt fontossággal bírnak a különböző társadalmi eseményekkel kapcsolatos rendezvények-, megemlékezések helyszíneinek érintett útvonalainak közterületi rendjét biztosító munkák. Továbbá jelentős feladat a kánikula idején végzendő útlocsolási munka.

**Szennyvízkezelési közszolgáltatási feladatok: 823701**

A címen tervezett 1.472.864 ezer Ft előirányzat az alábbi feladatokra nyújt fedezetet:

* Nem közművel összegyűjtött háztartási szennyvízszállítás: a Társaság 2020. évi előirányzata a rezsicsökkentési előírások miatt elmaradó díjemelés okán 351.048 ezer Ft támogatással;
* BKSZT Telepen keletkezett szennyvíziszap szállítási költsége: 1.121.816 ezer Ft, mely az Önkormányzat költségvetésén átfolyó tétel, tényleges fedezete a csatornadíj, mely szintén ezen a címen szerepel.

**Szennyvíztisztítási keret: 845001**

A BKSZTT III. tisztítási fokozat éves működési többletköltsége, 127.703 ezer Ft szerepel a címen.

A Támogatási Szerződés előírásának megfelelően a Fővárosi Vízművek Zrt. a BKSZTT III. tisztítási fokozattal kiegészített komplex próbaüzeme lezárásától a 91/271/EGK irányelv szerinti TP80/TN70-80%-os eltávolítási hatásfokkal üzemelteti a Telepet. Az ezzel járó üzemeltetési többletköltségekre a Bérleti és Üzemeltetési Szerződés hatálybalépésekor meghatározott szennyvíztisztítási szolgáltatási díj nem nyújt fedezetet. Ezen többletköltségek szennyvíztisztítási szolgáltatási díj általi biztosításához a jelenleg alkalmazott szennyvíztisztítási szolgáltatási díj megemelésére lenne szükség. A rezsicsökkentésről szóló 2013. évi LIV. törvény 11. § (5) bekezdés alapján a szennyvíztisztítási szolgáltatási díj megemelése nem lehetséges, ezért a TSZ feltételeinek megfelelő üzemeltetéshez a Fővárosi Önkormányzatnak kell a többlet költségeket biztosítani.

**Közművezeték-adó: 849401**

A címkódon a 2012. évi CLXVIII. tv. alapján 2013. január 01-től fizetendő közművezeték-adó összege szerepel.

**Városüzemeltetési operatív feladatok: 881301**

A címen tervezett 25.000 ezer Ft előirányzat az alábbi szakmai feladatok finanszírozására nyújt fedezetet:

* 4.000 ezer Ft a más címkódokhoz nem kötött szakmai feladatok ellátása során felmerülő szakértői feladatok költségeire, eljárási díjak, határozat alapján fizetendő egyéb költségek, esetleg bírságok;
* 4.000 ezer Ft a beruházások után esetlegesen (rendelkezésre állás miatt, illetékes üzemeltető nevére történő átírás késedelmessége miatt) felmerülő számlák rendezésére;
* 17.000 ezer Ft a Fővárosi tulajdonú területeken fellelhető funkció nélküli, gazdátlan vagyonelemek eltávolításához, valamint a főosztály napi szakmai feladatai kapcsán felmerülő, előre nem tervezhető kiadásokra nyújt fedezetet.

**Közterülettel kapcsolatos feladatok: 883901**

A címkódon tervezett előirányzat az alábbi feladatok fedezetét biztosítja:

* közterületen lévő pavilonok bontásának költségei, területrendezés miatt;
* több cég, vállalkozás ellen benyújtott fizetési meghagyások eljárási díjai;
* végrehajtói díjak, illetékek költségei.

**Környezetügyi feladatok: 884301**

A címkódon tervezett 24.861 ezer Ft előirányzat az alábbi feladatok fedezetét biztosítja:

* 450 ezer Ft az erdőgazdálkodói feladatokkal kapcsolatos erdészeti hatósági eljárási illeték, vagy földhivatali bejegyzések során az igazgatási szolgáltatási díjak kifizetésének fedezetére;
* 1.710 ezer Ft helyi jelentőségű, új természetvédelmi területekkel kapcsolatos feladatokra: pl. erdészeti hatósági eljárásokban az eljárási illeték fizetésére, vagy pl. természetvédelmi hatóságként a földhivatali bejegyzések során az igazgatási szolgáltatási díjak kifizetésére szolgál;
* 3.501 ezer Ft erdőgazdálkodási feladatokra. A Fővárosi Önkormányzat és Budapest Főváros IV. kerület Újpest Önkormányzata között „Erdőgazdálkodási feladatok ellátásáról szóló részesművelési szerződés” került aláírásra 2017. 06. 09-én. A szerződés értelmében három fővárosi tulajdonú erdő ingatlanon az erdőgazdálkodási feladatokat 15 évig a IV. kerület Újpest Önkormányzata látja el, a hasznosításból eredő bevételek, valamint a felmerülő költségek Felek közötti egyenlő, ½ - ½ arányú megosztásban;
* 3.200 ezer Ft a FINA-hoz kapcsolódóan, a Carl Lutz rakparton épült - a Fővárosi Önkormányzat tulajdonában álló - 25 db energiatornyok üzemeltetésére;
* 16.000 ezer Ft a Vörösmarty téri közműhálózat üzemeltetésére (tartalmazza az eszközök üzemeltetési költségét, valamint a felhasznált villamosenergia díját).

**Víziközmű-vagyon ingatlan-nyilvántartási, igazgatási és vagyonértékelési költsége: 888401**

A 2020. évre tervezett kifizetések:

* a vízvezetési szolgalmi jog bejegyzésére irányuló ingatlan-nyilvántartási eljárás igazgatási szolgáltatási díjakra 8.000 ezer Ft;
* az évente frissítendő, víziközművekre vonatkozó gördülő fejlesztési terv MEKH részére fizetendő illetékre 8.000 ezer Ft.

**Állati eredetű melléktermékek Margitszigetről történő elszállítása: 889501**

Az élelmiszerláncról és a hatósági felügyeletről szóló 2008. évi XLVI. törvény 19. § (2) bekezdése alapján az állati eredetű melléktermék (így különösen az elhullott állat tetemének) elszállításáról – ha az állati eredetű melléktermék tulajdonosa ismeretlen, vagy ismeretlen helyen tartózkodik – a Margitsziget vonatkozásában a Fővárosi Önkormányzat köteles gondoskodni. A szerződés alapján a Szolgáltatót havi rendelkezésre állási díj, illetve eseti megrendelés esetén meghatározott mértékű egységár figyelembevételével szállítási díj, továbbá ártalmatlanítási díj illeti meg.

**Margitszigeten elhunytak közköltséges temetése: 892301**

A Fővárosi Önkormányzat közvetlenül igazgatott területen (Margitsziget) esetlegesen elhunytak a BTI Zrt.-től megrendelt közköltséges temetésének fedezetére szolgál az előirányzat.

**Cséry telep monitoring kutak üzemeltetési költsége: 893001**

A Pest Megyei Kormányhivatal Érdi Járási Hivatala Környezetvédelmi és Természetvédelmi Főosztálya (Zöldhatóság) PE-06/KTF/6288-9/2017. számú határozatával elfogadta a Cséry-telep kármentesítésére vonatkozó részletes tényfeltárási záródokumentációt és egyben elrendelte Beavatkozási Terv készítését és Kármentesítési Monitoring rendszer kiépítését és folyamatos üzemeltetését.

A címen rendelkezésre álló 18.000 ezer Ft az alábbi feladatokra nyújt fedezetet:

* 9.500 ezer Ft monitoring kutak üzemeltetésére

A Fővárosi Önkormányzat a NATURAQUA Zrt-t bízta meg a 22 db monitoring kút üzemeltetésével, a szerződés szerinti mintavételezési gyakoriság elvégzésével, a vízminták kiértékelésével, és a negyedévenkénti helyzetértékelő szakvélemény összeállításával.

* 3.000 ezer Ft monitoring kutak üzemeltetési engedélyének meghosszabbítására

35100-1379/2019 Fővárosi Katasztrófavédelmi Igazgatóság felszólítása alapján szükséges e feladat ellátása. A vízjogi fennmaradási engedély meghosszabbításához szükséges, ugyanis az Engedélyes személyében történt változást kéri átvezetni az FTVSZ Kft. A módosítással érintett engedély érvényességi ideje: 2019. január 31. volt. Vízjogi engedély beszerzése szükséges.

* 1.500 ezer Ft kockázatelemzés készítésére

A Pest Megyei Kormányhivatal Érdi Járási Hivatal, PE-06/KTF/4473-11/2019 számú határozata alapján, mely a kockázatelemzés ismételt elvégzésére kötelez. A talajvíz monitoring során határérték túllépést mértek a területen, ezért szükséges a mennyiségi kockázatfelmérés megismétlése. A dokumentáció elkészültének határideje: 2020. március 31. Határidő hosszabbítási eljárás várható mindkét esetben.

* 4.000 ezer Ft szakértő bevonása a teljeskörű kockázatfelmérés elvégzése végett

A Cséry-telepen folyamatos talajvíz monitoringja során egyes elemeknél határérték túllépést mértek, mely alapján a Pest Megyei Kormányhivatal Érdi Járási Hivatal, PE-06/KTF/4473-11/2019 számú határozata újabb kockázatfelmérést határozott meg.

**Patkány és csípőszúnyogirtás 2018-2022.: 893301**

A címen összesen 322.920 ezer Ft szerepel***,*** melyből:

* a Főváros patkánymentes állapotának fenntartására 272.346 ezer Ft. A feladat ellátása az RNBH Konzorcium és Budapest Főváros Önkormányzata között 2018. július 19. napján kelt, és 60 hónapra vonatkozó szerződés alapján történik.
* a Fővárosi csípőszúnyog-irtás végzése integrált módszerrel Budapest közigazgatási területén feladatra 50.574 ezer Ft. A feladat ellátása a Rovért Kft. és Budapest Főváros Önkormányzata között 2018.03.27. napján aláírt és 2022. december 31-ig érvényes szerződés alapján történik.

**Virágos Magyarországért Környezetszépítő Verseny támogatása: 815102**

Az Európai Virágos Városok és Falvak Versenye Magyarországon „Virágos Magyarországért Környezetszépítő Verseny” néven kerül megrendezésre 1994 óta minden évben a Magyar Turisztikai Ügynökség Zrt. szervezésében. A Fővárosi Önkormányzat a kezdetektől fogva részt vesz a kiírásban és támogatja a verseny szervezését, lebonyolítását. Az országos versenyen belül külön kategóriát képeznek a budapesti kerületek, melynek díjazása is a Fővárosi Önkormányzat támogatása alapján történik. Az utóbbi években a fődíjas kerület mellett 2-2 különdíj került kiosztásra.

**Faültetési programmal kapcsolatos koordinációs feladatok kerete: 896202**

A címen szereplő előirányzat Budapest zöldterületeinek kezeléséhez és a fejlesztésekhez kapcsolódóan meghirdetett programban, a fásításokkal (újszülöttek után egy fa, stb.) kapcsolatos tervezői, felmérési, koordináció feladatok forrásigényét fedezi. Ide kell érteni adott esetben a területek értékbecslését, a tervezői felméréseket a faültetés lehetőségeiről, a közműhelyzet vizsgálata során felmerülő költségigényeket, stb.

**Extrém hőséget enyhítő intézkedések céltartaléka: 914102**

A részben a klímaváltozás okozta szélsőséges időjárási jelenségek, köztük a szélsőségesen magas nyári hőmérséklet és annak negatív hatásai Budapesten is érzékelhetők. A növekvő számú és hosszúságú hőhullámok, a WHO előrejelzése szerint, a KKE régiót érintően, közvetlen emberi egészségre gyakorolt veszélyt jelentenek, különösen városi környezetben. A hőhullámos napok kezelésére riasztási- és akció tervet kell készíteni, majd 2020 nyáron alkalmazni, később értékelni a tapasztalatokat és módosítani a stratégiát.

**Udvarzöldítési és komposztálási program (pályázati keret) céltartaléka: 914202**

A lakókörnyezet zöldítése, illetve a komposztálás elősegítése, támogatása, a lakosság zöldfelületi hozzáférésének növelése érdekében a Fővárosi Önkormányzat 30.000 ezer Ft támogatást nyújt pályázati program keretében a pályázatban részt vevők számára. A program támogatása eredményeképpen a lakókörnyezet barátságosabbá, élhetőbbé válik, míg a komposztálás következtében a környezeti terhelés csökken.

**Margitszigeti zaj- és rezgésvédelmi hatósági feladatok: 725803**

A címen szereplő 6.560 ezer Ft a Margitsziget vonatkozásában zaj- és rezgésvédelmi ügyekben ellátott államigazgatási, elsőfokú környezetvédelmi hatósági jogkör tárgyi feltételeinek megteremtését szolgálja, melyből:

* 5.800 ezer Ft a zajügyeleti mérőszolgálat működtetése, amely jellemzően a májustól októberig tartó időszakban bejelentett zajpanaszokat 0-24 órás rendelkezésre-állással, továbbá akkreditált státusszal rendelkező vizsgálószervezet végzi;
* 760 ezer Ft hatósági intézkedést megalapozó, arra alkalmas részletes mérési jegyzőkönyv (380 ezer Ft/db egységáru és évi 2 db jegyzőkönyv készítésével számolva) elkészítésére nyújt fedezetet.